ועדת הפנים והגנת הסביבה, כנסת 23, פרוטוקול מספר 118, 2020-12-01 13:37

מיכל (מיקי) חיימוביץ': אני רוצה לפתוח את דיון של ועדת הפנים והגנת הסביבה.

מיכל (מיקי) חיימוביץ': אנחנו עוסקים בשביתת האסירים.

מיכל (מיקי) חיימוביץ': זה דיון דחוף שביקשתי לכנס על אף לוח הזמנים הצפוף של הוועדה בגלל הדיווחים המטרידים שמגיעים אלי מיום ראשון בדבר שביתת אסירים נרחבת שנפתחה בבתי כלא רבים ברחבי הארץ.

מיכל (מיקי) חיימוביץ': שמעתי על עשרות שובתי רעב, מאות אסירים שפצחו באיסורים מסוגים שונים.

מיכל (מיקי) חיימוביץ': אני מבינה שהמשרד לביטחון פנים טוען שהיקף השביתה מצומצם בהרבה אבל אני חושבת שכוועדה שאמונה על הפיקוח על עבודות שירות בתי הסוהר, מצאתי לנכון להביא את כל הצדדים לדיון משותף כדי לרדת לשורש העניין ולנסות ללבן את המחלוקות שעומדות בין הצדדים.

מיכל (מיקי) חיימוביץ': ממה שהגיע אלינו, מנציגי האסירים, אני מבינה שהאסירים מתלוננים על שימוש נרחב בפרקטיקה של אחזקת אסירים בהפרדה ושקיימת יד קלה על ההדק בכל מה שקשור למגבלות שמוטלות על אסירים בנוגע לשימוש במכשירי טלפון, שכיום, בעידן הזה במיוחד, זו התקשורת היחידה שיש להם לדבר עם אנשים אחרים.

מיכל (מיקי) חיימוביץ': בגלל שהזמן שלנו מוגבל, אני מבקשת מהצדדים להיות ענייניים.

מיכל (מיקי) חיימוביץ': אם אפשר, להימנע מהטחת האשמות והשמצות אלא באמת לנסות לראות אם אנחנו יכולים לחדד את המחלוקת כדי לנסות לפתור אותה.

מיכל (מיקי) חיימוביץ': חבר הכנסת סעיד אלחרומי, אתה רוצה לדבר עכשיו?

סעיד אלחרומי: בהמשך.

מיכל (מיקי) חיימוביץ': נתחיל אתך, יוני להב, ראש ארגון מחאת האסירים.

יוני יהב: שלום לכם.

יוני יהב: תודה על ההזמנה.

יוני יהב: אני רוצה לציין שבתקופה האחרונה שירות בתי הסוהר הקצין את ההתנהלות שלו מול אסירי הפרדה.

יוני יהב: יש שני אגפים כאשר האחד הוא הפרדה ארצית שהוא יותר שמור, אסירים נמצאים בחדר 23 שעות ביממה, והאגף השני הוא שמור ויש להם שעתיים חצר לעומת ההפרדה.

יוני יהב: באגף אסירי ההפרדה, בדרך כלל זה אסיר בודד.

יוני יהב: לעתים נדירות אלה שני אסירים שיושבים בחדר.

יוני יהב: בתקופה האחרונה שירות בתי הסוהר הקצין את כל התנאים שקשורים לאסירי הפרדה וזה בכמה מישורים.

יוני יהב: האסירים הגיעו למצב שאין להם אפילו מה להפסיד ואפילו תוך פגיעה בעצמם.

יוני יהב: גם בזה הרגע מתקיימת הפרות סדר ענקיות באילון.

יוני יהב: אתמול אסירים חתכו את עצמם בכלא רימונים כאות מחאה והמצב רק הולך ומחמיר.

יוני יהב: אני לא נכנס למספרים ששירות בתי הסוהר אמר וניסה לגמד אבל אנחנו יודעים שמעל 200 פלוס שובתים רעב וכבר הבוקר הצטרפו עוד כ-30.

יוני יהב: אני אציין כמה דברים גם מפי שובתי הרעב.

יוני יהב: אני אומר לכם פחות או יותר מה קורה שם.

יוני יהב: שירות בתי הסוהר פתאום החליט שהוא זה ששולט על הטלפוניה שנקראת שחף, חברת בינה שזכתה במכרז במקום בזק.

יוני יהב: הטלפון הזה שייך אך ורק לשירות בתי הסוהר ואין אותו בכלל במדינת ישראל.

יוני יהב: הוא על ידי זיהוי קולי כשאתה אומר שאני רוצה להתקשר החוצה עכשיו, ולפני כן אתה מקיש את המספר אסיר שלך שזאת תעודת הזהות שלך.

יוני יהב: זה דבר שכביכול הכי מאבטח אותם מבחינת שירות בתי הסוהר.

יוני יהב: הטלפונים מואזנים ומוקלטים להארד דיסק כל הזמן.

יוני יהב: בבר דיברו על האזנות סתר אבל לא ניכנס לזה.

יוני יהב: מה שקורה זה שאסירי הפרדה והשמור – יש כאלה שקוראים להם יעדים, יש כאלה שקוראים להם מידעי מודיעינים – שירות בתי הסוהר מנע מהם שיחות.

יוני יהב: יש כאלה שכבר שנים לא מדברים לא עם בנות הזוג שלהם, לא עם הילדים שלהם, לא עם האימהות, יש להם טלפון רק לעורכי הדין אבל לאחרונה שירות בתי הסוהר עוד יותר הקצין את זה והוא גם עצר את הוועידות בכל שירות בתי הסוהר.

יוני יהב: זאת אומרת, אם מישהו רוצה להתקשר, אם מישהו מנהל תיק ויש לו שני עורכי דין והוא רוצה להעלות לוועידה עם שני עורכי הדין שלו כדי לבנות את קו ההגנה שלו, הוא לא יכול.

יוני יהב: הטלפון מתנתק באופן אוטומטי.

יוני יהב: זה דבר שהוא קורה לאחרונה, מכל מיני סיבות של שירות בתי הסוהר, שלא יהיו ועידות, שלא יהיה פשע.

יוני יהב: אם מישהו רוצה לבצע פשע, יש פרצות לכל דבר אבל זה לא העניין.

יוני יהב: מה קורה כשיש תיק גדול רחב היקף בו יש כמה נאשמים וכמה עורכי דין וכולם רוצים לבנות את קו ההגנה שלהם?

יוני יהב: הם לא יכולים לחייג בבת אחת ולעשות שיחת ועידה.

יוני יהב: השיחה מתנתקת.

מיכל (מיקי) חיימוביץ': עד עכשיו זה היה אפשרי?

יוני יהב: עד עכשיו זה היה אפשרי.

יוני יהב: עד לפני חודשיים.

יוני יהב: שירות בתי סוהר גם הפך להיות רשות מחוקקת.

יוני יהב: תבינו, הביקורים של בנות הזוג לא היו בתקופה האחרונה עד שהחזירו אותם ובחודש האחרון זה חזר לפעמיים בחודש אבל יש כאלה, מידעי מודיעינים כפי שהם קוראים להם, לא נכנסו גם שלוש שנים ולא התייחסו שלוש שנים.

יוני יהב: אתמול במקרה קיבלתי שיחה מאסיר שלא יצא לחופשות והוא בסגר חופשות.

יוני יהב: אשתו קצה במצב הזה.

יוני יהב: תשעה חודשים הוא לא יצא, מאז הקורונה, וקבעו להתגרש בינואר.

יוני יהב: משפחה עם ארבעה ילדים.

יוני יהב: בעלה במעצר ראשון.

יוני יהב: כל מה שיש לאסיר, לבד האוכל למחיה, זה הטלפון.

יוני יהב: הטלפון שלו הוא המחיה הנפשית והרוחנית שלו לתקשר עם המשפחה שלו, עם הילדים שלו, כשהילד רוצה לשמוע את האבא.

יוני יהב: עוד דבר הזוי ביותר.

יוני יהב: פתאום שירות בתי הסוהר החליט שהאסיר לא יוכל להתקשר לטלפון נייח במשרד של עורכי הדין.

יוני יהב: אלה המוגבלים שרשום להם רק מספר הטלפון של עורך הדין המסוים שמייצג אותו.

יוני יהב: הוא לא יכול להתקשר לטלפון הנייח שלו.

יוני יהב: למה?

יוני יהב: אני אספר לכם למה.

יוני יהב: היה איזה עבריין הונאה שעשה עבירה דרך זה ומאז עשו ענישה קולקטיבית לכולם.

יוני יהב: סליחה, יש עורכי דין שמנהלים תיקים ובזמן הזה אסירים רוצים לדבר עם המתמחה שלהם או עם מישהו מהמשרד, טפסים, מסמכים וכולי.

יוני יהב: אי אפשר להתקשר לטלפון הנייח.

יוני יהב: הם חסמו את זה.

יוני יהב: אני אגלה לכם עוד משהו.

יוני יהב: הם חסמו גם את הטלפון שלי לאסירים.

יוני יהב: מתקשרים אלי מאות אסירים ביום והם חסמו את הטלפון שלי.

יוני יהב: אני קצת עשיתי רעש ופתחו אותו.

יוני יהב: גם שיניתי להם כמה מספרים כדי שהאסירים יוכלו ליצור אתי קשר ולשמוע את כל מה שקורה שם.

יוני יהב: בכל אופן, המצב בהפרדות כיום, אני לא יודע אם לקרוא לזה מדינת עולם שלישי אבל זאת פשוט רמיסת זכויות אדם ואין מי שיקשיב להם.

יוני יהב: הם פשוט החליטו שהגיעו מים עד נפש.

יוני יהב: הם החליטו לעשות שביתה שאני לא זוכר שביתה כזאת.

יוני יהב: השביתה הזאת לא כוללת מים.

יוני יהב: הם כבר יומיים שובתים רעב בלי מים וזה רק הולך ותופס תאוצה.

יוני יהב: אני מסביר לכם.

יוני יהב: אתמול חתכו עשרות אסירים את עצמם בכלא רימונים כאות הזדהות וזה תופס תאוצה.

יוני יהב: יש לי כאן הודעות ממשפחות האסירים, יש גם הקלטות, והם אומרים שפינויים לבתי חולים בימים הקרובים, עד טיפת הדם האחרונה.

יוני יהב: בהפרדה בין להם כלום.

יוני יהב: הם גם לא יכולים לצאת לקנטינה.

יוני יהב: הם עושים רשימה לסוהר והסוהר מביא להם את הרשימה.

יוני יהב: זאת אומרת שאם אין משהו, הוא לא יכול לקנות לבחור משהו אחר במקום זה כמו שעושה כל אסיר שיוצא לקנטינה.

יוני יהב: מה שקורה זה שבתקופה האחרונה הזכיין שלהם, דגש, זה שקיבל תביעה בגלל המחירים המופקעים שלו והפסיד בתביעה כארבעה מיליון שקלים שהוא משלם היום לאסירים כל חודש, החליט שהוא מוריד כ-150 מוצרים, מתוכם 98 מוצרי היגיינה.

יוני יהב: הדברים האלה לא יכולים להיות.

יוני יהב: אלה מוצרי היגיינה.

יוני יהב: כל העניין של הסדרת הדיסקים לכניסה, פתאום החליטו שמפסיקים להם את הדיסקים.

יוני יהב: אז מה אתם מוכרים להם DVD בקנטינה?

יוני יהב: אם אין לכם דיסקים בקנטינה, המשפחות יקנו.

יוני יהב: הם החליטו שהם נכנסים בכל התנאים של שירות בתי הסוהר בהפרדות.

יוני יהב: ריבונו של עולם, זה לא אסיר שיכול ללוות ממישהו משהו.

יוני יהב: למה להתעלל בהם?

יוני יהב: למה לא לדבר עם הילדים שלהם?

יוני יהב: למה לא להיכנס להתייחדויות במשך שלוש שנים?

יוני יהב: ריבונו של עולם, שלוש שנים נשים לא ראו את הבעלים שלהן, רק שומעים אותם בטלפון ואולי גם דרך עורך הדין שמוסר להם מסר והכל בגלל שהם מידעים מודיעיניים.

יוני יהב: אנחנו נשמע אותם ויגידו משטרה או לא משטרה.

יוני יהב: אני חוויתי על בשרי את המניפולציה הזאת של משטרה.

יוני יהב: שללו לי 24 חודשים בטלפונים בגלל שכל הזמן היה לי מה להגיד והתראיינתי תקשורת ואסור להתראיין לתקשורת.

יוני יהב: שללו לי כמעט שנתיים.

מיכל (מיקי) חיימוביץ': בוא נתמקד בשביתה עכשיו.

יוני יהב: אני יכול להגיד לכם שהשביתה הזאת לא הולכת להסתיים.

יוני יהב: לפי מה שאני מקבל, גם ברגע זה.

יוני יהב: הדרישות שלהם, כמו שאמרתי לכם, בעניין של הפסקת מניעת הקשר הזוגי עם הנשים שלהם, עם הילדים הקטינים שלהם, הטלפונים שלהם שיוכלו להתקשר גם לטלפונים נייחים.

מיכל (מיקי) חיימוביץ': אני חושבת שהנקודות הובהרו.

מיכל (מיקי) חיימוביץ': אני רוצה לתת עוד אפשרות דיבור לנציגים אחרים.

מיכל (מיקי) חיימוביץ': עורכת הדין מירי פרידמן.

יוני יהב: אני רק אציין ששני מורן מייצגת כמעט את כל שובתי הרעב.

יוני יהב: היא אתנו ב-זום והיא תוכל לתת לכם יותר פרטים.

מיכל (מיקי) חיימוביץ': אם אין לנו את מירי, שני מורן.

מירי פרידמן: שלום לכם.

מירי פרידמן: אני מאוד שמחה שיש לי כאן את האפשרות להיות הפה של עשרות אסירים.

מירי פרידמן: אני מירי פרידמן, אני מטפלת בפשיעה חמורה.

מירי פרידמן: מה שקורה בזמן האחרון זה שאנחנו שומעים בימים האחרונים על שביתת רעב שעושים אסירים שלמעשה זועקים על דברים שנשללים מהם.

מירי פרידמן: הטיפול של שירות בתי הסוהר בשביתה הזאת, בעיניי הוא ממש ביריוני.

מירי פרידמן: זאת אומרת, בימים האחרונים מונעים מהם בכלל טלפונים.

מירי פרידמן: אני בדרך כלל מקבלת בין 15 ל-20 שיחות טלפון מאסירים בכלא.

מירי פרידמן: ביומיים האחרונים יש שתיקה.

מירי פרידמן: אסור להם להתקשר ומונעים מהם טלפונים בגלל שביתת הרעב.

מירי פרידמן: זאת אומרת, הטיפול בזעקה שלהם ובשביתת הרעב זה קודם כל להעניש אותם, לשלול מהם בכלל כל קשר עם העולם החיצון.

מירי פרידמן: הם לא יכולים להתקשר לעורכי הדין שלהם, הם לא יכולים להתקשר למשפחות.

מירי פרידמן: שמו אותם בבידוד.

מירי פרידמן: זאת אומרת, הם נענשים על כך שהם מביעים עכשיו מחאה שהיא מחאה צודקת ומבודדים אותם מאחד לשני.

מירי פרידמן: מענישים אותם, שוללים מהם טלפונים.

מירי פרידמן: במקום שזה יהיה מקום לאיזה שיח, לשמוע את הטענות שלהם, הטיפול בזה הוא דורסני הוא ביריוני והוא עוד יותר שולל זכויות וזה דבר חמור מאוד.

מירי פרידמן: אני יכולה לתת עכשיו – אני כמובן לא אתן כאן בוועדה – עשרות שמות של אסירים שלא נותנים להם להתקשר בימים האחרונים בגלל שביתת הרעב.

מירי פרידמן: דבר שני.

מירי פרידמן: יש מצוקה מאוד גדולה לגבי טלפונים.

מירי פרידמן: אני מייצגת אדם ש-14 שנים נמצא בתנאי הפרדה.

מירי פרידמן: 14 שנים בלי בן אדם לדבר אתו.

מירי פרידמן: מאפשרים לו חצי שעה ביום שיחת טלפון עם המשפחה, עם אשתו והילדים.

מירי פרידמן: חצי שעה ביום כשגם השיחה הזאת היא כשלידו נמצא סוהר.

מירי פרידמן: כל הקשר עם העולם החיצון נמנע ממנו.

מירי פרידמן: כולנו עברנו סגר כזה או אחר, אנחנו אנשים נורמטיביים, והבידוד בתוך הבית השפיע כל כך קשה על אנשים.

מירי פרידמן: זה פשוט רומס אותם, זה גומר אותם, הם מאבדים צלם אנוש.

מירי פרידמן: למה שאדם יצטרך להסתפק בחצי שעה שיחת טלפון ביום למשפחה?

מירי פרידמן: למה הוא לא יכול לדבר שעה?

מירי פרידמן: למה הוא לא יכול לדבר שעתיים?

מירי פרידמן: איזה נימוק הגיוני יש לסנקציה הזאת?

מירי פרידמן: יש גם טיפול רפואי שהוא לקוי מאוד.

מירי פרידמן: אנשים שסובלים מבעיות מעיים, מכולסטרול, לא מקבלים את האוכל שהם צריכים.

מירי פרידמן: כשהם מגישים עתירה לבית המשפט, שירות בתי הסוהר משקר ועתירה אומר שהם מקבלים את הדיאטה המתאימה.

מירי פרידמן: לא מזמן היו שתי עתירות שהשופט – וגם זה נדיר – התעקש וביקש ממש פרוטוקול מסודר של ארוחות שקיבלו אותם אסירים וראה ששירות בתי הסוהר בתגובה שיקר כי האסירים לא קיבלו את הדיאטות אותן הם היו צריכים.

מיכל (מיקי) חיימוביץ': אני מתנצלת אבל הסוגיה של תנאי האסירים והעצירים היא סוגיה גדולה ואנחנו עוסקים בה בוועדה לא מעט אבל אנחנו מנסים עכשיו להתייחס למה שקורה עכשיו.

מיכל (מיקי) חיימוביץ': אני מבינה שאת ממקדת גם את עיקר התלונות לגבי הסוגיה של הטלפונים.

מיכל (מיקי) חיימוביץ': נכון?

מיכל (מיקי) חיימוביץ': של המחסור.

מירי פרידמן: כן.

מיכל (מיקי) חיימוביץ': תודה רבה.

מיכל (מיקי) חיימוביץ': מסתפק בזה.

מיכל (מיקי) חיימוביץ': שני מורן.

מירי פרידמן: אני רוצה לומר עוד משפט.

מירי פרידמן: בחודשים האחרונים אסור שיחות ועידה, מנעו שיחות ועידה והשיחות מתנתקות, הטלפונים כל הזמן מתנתקים ואף אחד לא מטפל בזה.

מירי פרידמן: השיחות קצובות מאוד בזמן.

מירי פרידמן: למה לקצוב זמן לשיחות?

מירי פרידמן: הטיפול במחאה עכשיו, זה טיפול של רודנים.

מירי פרידמן: כשאנשים מוחים, וזו זכותם הלגיטימית למחות, הם לא מוחים באלימות, הם לא יוצאים באלימות נגד סוהרים, הביריונות של להכניס אותם לבידוד ולא לאפשר להם שיחה לעורך הדין שלהם ולמשפחה, זה כשלעצמו דורש ועדת חקירה בעניין הזה.

מיכל (מיקי) חיימוביץ': תודה רבה.

מיכל (מיקי) חיימוביץ': עורכת הדין שני מורן.

מיכל (מיקי) חיימוביץ': אם אפשר לא לחזור על דברים שנאמרו.

שני מורן: אני לא חוזרת על דברים שנאמרו.

שני מורן: אני אהיה מאוד ממוקדת וקצרה.

שני מורן: אני אומר שאני מייצגת הרבה מהאסירים שמשתתפים בשביתת הרעב הזו.

שני מורן: זאת לא פעם ראשונה שאני מייצגת אסירים.

שני מורן: היו כמה מחאות בשנה וחצי האחרונות.

שני מורן: אני יכולה לומר שהנושאים האקוטיים ביותר עבור האסירים זה בעצם נושא הקשר עם המשפחה ועם הילדים.

שני מורן: הנושא של מניעת קשר עם בנות זוג, אני יכולה לומר שהגעתי עד בית המשפט העליון לגבי חלק מהמקרים.

שני מורן: אני אתן כמה דוגמאות ספציפיות ומכאן תוכל להמשיך את השיח ולהבין עד כמה המצב הוא קשה.

שני מורן: יש אסירים שיש להם שלושה ילדים, אומרים להם תבחרו ילד אחד לשוחח אתו בטלפון.

שני מורן: יש אסירים שיש להם בת זוג שלוש שנים, שנישאו לה בין כותלי הכלא על מנת להקל על המצב ולגרום לשירות בתי הסוהר אולי באמצעות הנישואין או באמצעות מיסוד הקשר כן לבוא לקראת, הסכימו לביקור מצולם ומפוקח, שאיש שב"ס יעמוד בפתח ויאזין לכל הביקור וגם לזה יש התנגדות מלאה.

שני מורן: המצב של האסירים היום הוא מצב שהגיעו מים עד נפש.

שני מורן: הם מבחינתם בתחושה ששב"ס עושה כל מה שהוא יכול כדי למנוע את התא המשפחתי שלהם, את הקשר המשפחתי, מונע מהם כל זכות בסיסית לקשר משפחתי ולמעשה משפחות מתפרקות והם לא יכולים להמשיך כך.

שני מורן: הנושא החשוב ביותר הוא שבהרבה מהמקרים הדברים האלה מגיעים עם מעורבים של משטרת ישראל, לא של שירות בתי הסוהר.

שני מורן: יש לי אסירים שגורמים בכירים בשירות בתי הסוהר אומרים לי שהם מוכנים שהם ייפגשו עם בת הזוג, משטרת ישראל עומדת על הרגליים האחוריות ולא מוכנה.

שני מורן: ולמה?

שני מורן: מיקי, חשוב לי שתביני כמה זה יורד לשורש ההליך הדמוקרטי.

שני מורן: אלה לדוגמה אסירים שמנהלים הליכים משפטיים מאוד ארוכים ולמעשה משטרת ישראל באה ואומרת שאנחנו כל זמן שהם מנהלים את המשפטים שלהם, לא מוכנים שיהיה להם קשר עם בני משפחה, עם בנות זוג, עם ילדים, כי זה יגרום לשיבוש הליכים אולי, אולי ישפיעו כך על עדים, ובעצם זה גורם לאותם אסירים לומר, רגע, אם אני אגיע להסדר טיעון ואסיים את המשפט שלי מהר, תהיה לי הקלה בתנאים.

שני מורן: כך לא עושים משפטי צדק.

שני מורן: משטרת ישראל לא יכולה להתערב לשירות בתי הסוהר בצורה כל כך בוטה ודורסנית, בדרך בה שב"ס מחזיק אסירים.

שני מורן: אני יודעת ששב"ס כן רוצה לבוא לקראת ולאפשר קשר בדרך מסוימת כזו או אחרת אבל מי שם את הרגל ברוב המקרים, זאת משטרת ישראל.

שני מורן: אני אומר עוד משפט לגבי המידעים המודיעיניים.

שני מורן: אנחנו כסניגורים מגיעים לעתירות ונלחמים בכל האמצעים החוקיים שיש לנו אבל מגיעים לעתירות עם עיניים קשורות.

שני מורן: אומרים לנו שיש מידעים מודיעיניים, נותנים לנו פרפראזה מהמידע – לדוגמה, הלכי רוח, קשרים עם עבריינים, התנהגות שלילית - בית המשפט רואה את המידעים האלה ואני יכולה לומר לכם שב-90 אחוזים מהמקרים או אפילו יותר מזה, כל המידעים האלה נשארים מידעים ולא מבשילים לכדי חקירה משטרתית, לא מבשילים לכדי כתבי אישום.

שני מורן: מספיק שאסיר הלך לקצין מודיעין ואמר לו שהוא שמע את א' אומר ב', זה מידע מודיעיני.

שני מורן: על בסיס מידע כזה, לקוח שלי לא ראה את בת הזוג שלו ולא שוחח איתה שלוש שנים.

שני מורן: לא רק אחד, יש עשרות כאלה.

שני מורן: צריך היום לעשות חשיבה מחודשת ולבחון איך לא פועלים מתוך אגו ולא באים ואומרים שאנחנו לא נותנים יד למחאה הזאת ולא נותנים להם שום דבר כי המחאה הזאת באה מתוך מצוקה אמיתית, מתוך קושי, מתוך משפחות שמתפרקות.

שני מורן: צריך היום לבוא ולומר איך באים ומדברים עם אותם אסירים ומגיעים לעמק השווה ומוצאים פתרון.

שני מורן: יש היום שיחות זום, בחלק מהמקרים האסירים מסכימים לביקורים מצולמים אם צריך, האסירים מסכימים לפיקוח של אנשי שב"ס בביקור עצמו אם צריך.

שני מורן: השיחות הרי מואזנות ומוקלטות.

שני מורן: אי אפשר לבוא ולומר בשנת 2020 שלשירות בתי הסוהר אין שום דבר לנטר את הביקורים והשיחות ולנופף בכותרת של מידע מודיעיני.

שני מורן: אני אסיים בשני נושאים אחרונים שאולי הם נראים בשוליים אבל עבור האסירים שנמצאים בהפרדה הם לב החיים שלהם.

שני מורן: הנושא הראשון הוא הטיפול הרפואי שלוקה בחסר.

שני מורן: יש אסירים שמחכים.

שני מורן: אני יכולה לומר שיש לי אסיר שלפני שנה מצאו לו גוש בצוואר.

שני מורן: שנה שלמה אני כותבת מכתבים לשב"ס, מגישה עתירות, שב"ס מתחייבים להוציא את הגוש הזה שאנחנו לא יודעים מה הוא ועד היום, בחלוף שנה וחודשיים, לא קיבל טיפול בנושא הזה.

שני מורן: זה לא מקרה ספציפי.

שני מורן: יש אסיר שיש לו שיניים מתנדנדות והגשנו עתירה לבית המשפט לאפשר לו שתלים בשיניים.

שני מורן: שב"ס נלחם בנו כאילו מה אנחנו מבקשים עבורו?

שני מורן: טיפול רפואי.

שני מורן: הוא לא יכול לקחת ביס מתפוח.

שני מורן: זה מצב אבסורדי.

שני מורן: נושא הקנטינה.

שני מורן: אני יכולה לומר שהוציאו מגוון רחב של מוצרים מהקנטינה ואפילו מוצרים בסיסיים.

מיכל (מיקי) חיימוביץ': את התלונה הזאת כבר שמענו.

שני מורן: ליפה, לשטוף את הגוף.

שני מורן: למה?

שני מורן: כי איזה אסיר באיזה כלא החביא שם סכין.

שני מורן: מה זה אומר?

שני מורן: שאי אפשר יותר למצוא פתרון ואי אפשר למצוא איזושהי דרך אחרת סבירה ומידתית יותר?

שני מורן: מוצרי ניקיון, מוצרי היגיינה, כל הנושא הזה, הוצאו עשרות מוצרים מהקנטינה וכמובן זה פוגע באסירים פגיעה משמעותית.

שני מורן: נושא הדיסקים שיוני העלה.

שני מורן: לנו זה נראה עניין פעוט וזניח, אבל אסירים שנמצאים 24 שעות ביממה בחדר לבד, כשיש להם שעה ביום לצאת לחצר, הדיסקים ומה שהם יכולים לראות בטלוויזיה זה משהו שהוא מאוד משמעותי עבורם.

שני מורן: אני אסכם ואומר שאפשר למצוא פתרונות לכל.

שני מורן: האסירים האלה לא מבקשים שום דבר שהוא בגדר מותרות.

שני מורן: הם לא מבקשים ג'קוזי בחדר ולא מבקשים להזמין אוכל ממסעדות יוקרה.

שני מורן: הם מבקשים דברים בסיסיים, קשר עם הילדים, עם המשפחה, טיפול רפואי הולם, שיחות טלפון עם עורכי דין.

שני מורן: למנוע שיחת טלפון למשרד עורך דין, זו פגיעה גם בפרנסה של עורך הדין וגם באסיר עצמו ואין לזה שום בסיס ראייתי מלבד מידעים מודיעיניים שהגיע הזמן להתקדם מהנושא הזה של מידעים ולהקשיב לאסירים בנפש חפצה, לשמוע את המצוקה שלהם ולנסות למצוא פתרונות מידתיים שבאמת יסייעו להם.

מיכל (מיקי) חיימוביץ': תודה רבה לך.

מיכל (מיקי) חיימוביץ': עורכת הדין שני מורן, נקודה.

מיכל (מיקי) חיימוביץ': אנחנו חייבים להתקדם.

שני מורן: תודה לכם.

מיכל (מיקי) חיימוביץ': אני חושבת שהדברים ששמענו כאן הניחו את הבסיס של הטענות, מה שמשקף את מה שקורה עכשיו בחלק גדול מבתי הכלא בארץ ומהווים את העילה לשביתה שמתקיימת עכשיו.

מיכל (מיקי) חיימוביץ': יוכי גנסין, היועצת המשפטית של שירות בתי הסוהר.

יוכי גנסין: אני רק יכולה להצטער על כך שעל בסיס עובדות שאינן נכונות, ועדת הפנים של הכנסת מתכנסת.

יוכי גנסין: אנחנו הרי לא קיבלנו מסמך כזה או אחר עם נתונים, אבל אני אביא את הנתונים.

מיכל (מיקי) חיימוביץ': אנחנו ביקשנו לקיים את הדיון.

מיכל (מיקי) חיימוביץ': אנחנו הגשנו בקשה למשרד לביטחון הפנים לקבל מכם כמה נתונים לפני הדיון הזה ואנחנו לא קיבלנו אותם.

מיכל (מיקי) חיימוביץ': כלומר, אם את רוצה שנתבסס על נתונים, היינו שמחים להתבסס על נתונים.

מיכל (מיקי) חיימוביץ': ביקשנו נתונים ולא קיבלנו אותם.

יוכי גנסין: לכן אני שואלת.

יוכי גנסין: ועדת הפנים של הכנסת מכנסת את הדיון הדחוף הזה על בסיס טענה קלוטה מהאוויר שיש 300 אסירים בשב"ס שהם שובתי רעב כאלה ואת בעצמך אמרת שכך זה בכל מתקני שב"ס.

יוכי גנסין: אם כן, הדבר לא נכון.

יוכי גנסין: אם את רוצה את הנתונים, אני אתן לך את הנתונים.

יוכי גנסין: 34 אסירים בדיוק.

יוכי גנסין: דיברו כאן שתי עורכות הדין שהן מייצגות את ארגוני הפשיעה.

מיכל (מיקי) חיימוביץ': אני לא אמרתי בכל מתקני שב"ס.

יוכי גנסין: לא 300 ולא כל המתקנים.

מיכל (מיקי) חיימוביץ': אני לא אמרתי בכל מתקני שב"ס.

מיכל (מיקי) חיימוביץ': אני מוכנה ללכת לפרוטוקול.

מיכל (מיקי) חיימוביץ': לא אמרתי בכל מתקני שב"ס.

מיכל (מיקי) חיימוביץ': אני מבקשת לדייק.

קריאה: אמרת בכל הארץ.

מיכל (מיקי) חיימוביץ': אמרתי בכל הארץ, ממש שלא בכל מתקני שב"ס.

יוכי גנסין: הכותרת שהייתה כאן בתחילת הדיון היא ש-300 אסירים שובתי רעב.

יוכי גנסין: זה לא אני אמרתי.

יוכי גנסין: זה אתם אמרתם.

מיכל (מיקי) חיימוביץ': בבתי הכלא בארץ.

מיכל (מיקי) חיימוביץ': נכון.

מיכל (מיקי) חיימוביץ': שביתת 300 אסירים בבתי הכלא בארץ.

מיכל (מיקי) חיימוביץ': זה נושא הדיון.

יוכי גנסין: נכון ואין דבר כזה.

יוכי גנסין: 34.

יוכי גנסין: אני רוצה לתת את התמונה העובדתית כי מי שמייצג כאן, כמו שנאמר, הן נמנות על ארגוני הפשיעה ואולי אני אייצג את הנתונים.

יוכי גנסין: 34 אסירים ששובתים רעב כרגע.

יוכי גנסין: אגב, מזה יומיים ולא חמישה ימים ולא שבעה ולא עשרה ימים.

יוכי גנסין: אלה ראשי ארגוני הפשיעה ואלה שסרים למרותם.

יוכי גנסין: חלק מהם אלה עבריינים כבדים מאוד, ראשי ארגוני פשיעה אשר נאשמים בשורה של פרשיות חמורות של רצח של עדי מדינה נגדם ועדים שהיו אמורים להעיד במשפטם.

יוכי גנסין: בעצם ועדת הפנים של הכנסת, בזה הרגע, בכך שהיא מקיימת את הדיון על בסיס - - -

קריאה: תסלחי לי מאוד.

יוכי גנסין: את לא תתערבי לי בדברים.

מיכל (מיקי) חיימוביץ': אף אחד לא יתערב.

מיכל (מיקי) חיימוביץ': סגרנו.

יוכי גנסין: לכן אני אחזור לנתונים.

מיכל (מיקי) חיימוביץ': היית באמצע האשמה של ועדת הפנים.

יוכי גנסין: אני לא אזכיר כאן שמות כי לא רואה בכך צורך.

יוכי גנסין: כאשר באים ומספרים סיפורים על כך שלא נותנים להם לדבר בטלפון, על כך שלא נותנים להם התייחדות וסיפורים כאלה ואחרים, אולי כדאי שנזכיר במה דברים אמורים.

יוכי גנסין: אני רואה שגם היא מופיעה כמי שהצטרפה כאן לשיחה.

יוכי גנסין: אולי היא רוצה להעביר דיווח למישהו.

יוכי גנסין: בת הזוג של אחד מראשי ארגוני הפשיעה שנוקט בפעולות חמורות ביותר ומחולל פשיעה מתוך בתי הסוהר בישראל נמצאת כאן מול ועדת הפנים של הכנסת.

מיכל (מיקי) חיימוביץ': אני לא זוכרת שאין לה את הזכות הזאת.

מיכל (מיקי) חיימוביץ': היא אזרחית מדינת ישראל.

יוכי גנסין: מספרים כאן לוועדה שאנחנו לא מאפשרים לשוחח למספר נייח במשרד, אז אולי אני אסביר.

יוכי גנסין: אנחנו גם זכינו בהליך הזה.

יוכי גנסין: אולי גם את זה כדאי לספר לוועדת הפנים של הכנסת.

יוכי גנסין: המספר הנייח הוא זה ששימש לצורך חילול פשיעה, משום שכאשר מי שעונה לקו במשרד עורכי הדין הוא לא עורך הדין אלא מישהו מטעמו של ראש ארגון הפשיעה, מה שמאפשר להמשיך לחולל פשיעה מתוך כותלי בית הסוהר.

יוכי גנסין: את הטענה הזאת קיבל בית המשפט המחוזי בבאר שבע ונמנע מאותו אסיר לשוחח בטלפון הזה.

יוכי גנסין: אולי גם את זה כדאי לספר.

יוכי גנסין: כל ראשי ארגוני הפשיעה מיוצגים על ידי עשרות עורכי דין, 15, 20 עורכי דין, כולם יכולים לדבר עד שלוש שעות בטלפון מדי יום כאשר חלק מהטלפונים הללו אינם טלפונים שנועדים לצורך דיון משפטי או לצורך הכנה לתיק אלא לצורך חילול פשיעה מהכלא.

יוכי גנסין: משטרת ישראל עמלה להרשיע אנשים, להעמיד אותם לדין על מעשי פשע חמורים.

יוכי גנסין: אנחנו לא מדברים על גניבה מהסופרפארם אלא אנחנו מדברים על מעשי פשע חמורים, על רציחות ועל הריגות.

מיכל (מיקי) חיימוביץ': רגע.

מיכל (מיקי) חיימוביץ': תנשמי רגע.

מיכל (מיקי) חיימוביץ': אני מבקשת ממך.

מיכל (מיקי) חיימוביץ': אני מאוד רוצה שהדיון הזה יהיה ענייני.

מיכל (מיקי) חיימוביץ': אנחנו לא צעקנו עליכם ולא באנו אליכם בטענות.

מיכל (מיקי) חיימוביץ': הבאנו לכאן קולות שנשמעים.

מיכל (מיקי) חיימוביץ': אני קודם כל מציעה לך להוריד את הטון וקצת פחות לצעוק וגם פחות לנזוף בנו.

מיכל (מיקי) חיימוביץ': בסדר?

מיכל (מיקי) חיימוביץ': אנחנו באים לכאן ומייצגים קולות שאנחנו שומעים.

מיכל (מיקי) חיימוביץ': את יכולה לחשוב שאנחנו טועים, את יכולה לחשוב שזה לא המקום, אבל את לא יכולה לבוא אלינו בהאשמות כאלה כי באמת אני חושבת שאת קצת, טיפה, הווליום שלך לא מתאים לנסיבות.

מיכל (מיקי) חיימוביץ': אני מנסה לקיים דיון.

מיכל (מיקי) חיימוביץ': אני מציעה שנדבר עניינית לגבי טענות שנשמעו.

מיכל (מיקי) חיימוביץ': אם את יכולה, פחות לצעוק עלינו.

מיכל (מיקי) חיימוביץ': בסדר?

מיכל (מיקי) חיימוביץ': את זה אני קודם כל אבקש ממך.

מיכל (מיקי) חיימוביץ': ולתת לי את התשובות לדברים שאנחנו מבקשים לדעת.

מיכל (מיקי) חיימוביץ': עכשיו יש לך את זכות הדיבור ואת יכולה לומר את הדברים.

יוכי גנסין: פנו לוועדת הפנים של הכנסת, אני לא יודעת מי פנה - - -

מיכל (מיקי) חיימוביץ': נכון.

מיכל (מיקי) חיימוביץ': את לא יודעת מי פנה.

מיכל (מיקי) חיימוביץ': אני קיבלתי פניות.

יוכי גנסין: אני לא יודעת אם זה היה בכתב או לא.

מיכל (מיקי) חיימוביץ': אני קיבלתי פניות ואני החלטתי שזה נושא מספיק חשוב כדי לקיים דיון.

מיכל (מיקי) חיימוביץ': זה נמצא במנדט שלי ואני עכשיו רוצה לקיים על זה דיון.

מיכל (מיקי) חיימוביץ': אני רק מבקשת ממך, אל תבואי אלי בטענות ובהאשמות.

יוכי גנסין: אני מבינה את הנתונים.

יוכי גנסין: מספרים לך סיפורים.

יוכי גנסין: את לא רוצה שאני אביא את הנתונים?

מיכל (מיקי) חיימוביץ': אני רוצה.

מיכל (מיקי) חיימוביץ': רק ביקשתי ממך שתפסיקי לצעוק עלי.

יוכי גנסין: אני לא צועקת עליך.

מיכל (מיקי) חיימוביץ': כך זה נשמע.

אוסאמה סעדי: גברתי היושבת ראש, אני מכיר את יוכי 20 שנים, זה הטון שלה.

יוכי גנסין: אין בעיה.

יוכי גנסין: אני אעביר לוועדת הפנים של הכנסת את כתבי האישום נגד כמה מראשי ארגוני הפשיעה הגדולים, אני אעביר לוועדת הפנים של הכנסת את פסקי הדין שלא אימצו את הטענות של עורכות הדין שמייצגות אותם כי מספרים כאן סיפורים שאין בינם לבין המציאות שום קשר.

יוכי גנסין: מספרים שאנחנו כלי שרת בידי משטרת ישראל, כאילו שאנחנו לא מחויבים כארגון אכיפה למנוע חילול פשיעה מן הכלא.

יוכי גנסין: אני חושבת שגם ועדת הפנים של הכנסת צריכה להביא בחשבון את העובדה.

מיכל (מיקי) חיימוביץ': אז תסבירי לנו.

מיכל (מיקי) חיימוביץ': לכן את כאן.

מיכל (מיקי) חיימוביץ': את כאן כדי להסביר לנו את הדרך בה אתם נוקטים.

יוכי גנסין: אני מסבירה.

מיכל (מיקי) חיימוביץ': אני רוצה שתתייחסי לדברים שנאמרו כי יש דברים כאן, לגבי הנושא של הטלפונים, לגבי הנושא של שיחות הוועידה, לגבי ההסרה של המוצרים מהקנטינה.

מיכל (מיקי) חיימוביץ': אני מבקשת לקבל, אם אפשר, תשובות על הדברים האלה.

אוסאמה סעדי: לפני שתתחילי לענות.

יוכי גנסין: אתם לא רוצים לשמוע.

מיכל (מיקי) חיימוביץ': אנחנו כן רוצים לשמוע.

מיכל (מיקי) חיימוביץ': מאוד רוצים לשמוע.

אוסאמה סעדי: אני יודע שזה הטון שלך, אמרתי ליושבת ראש שמהיכרות של 25 שנים, זאת את.

אוסאמה סעדי: את לא צועקת, זה סגנון הדיבור, אבל באמת אני מצטרף לדברי היושבת ראש.

אוסאמה סעדי: אנחנו מקיימים דיון.

אוסאמה סעדי: יש 200, 300, אני לא יודע כמה.

מיכל (מיקי) חיימוביץ': היא טוענת 34.

יוכי גנסין: 34.

אוסאמה סעדי: תכף נשמע אותך.

אוסאמה סעדי: אומרים שיש מאות אסירים ששובתים רעב, בלי מים ובלי אוכל וזה התפקיד שלנו לשמוע את הטענות שלהם ובמקביל, כן, אנחנו רוצים לשמוע את הטענות, העובדות והנתונים כדי שאחרי שנשמע אתכם, גם לנו יש דעה.

אוסאמה סעדי: לכן, בבקשה, אנחנו רוצים לשמוע אותך, את הנתונים ואת העובדות.

מיכל (מיקי) חיימוביץ': היא עכשיו צועקת על מישהו אחר.

מיכל (מיקי) חיימוביץ': היא לא ממש שמעה אותך.

אוסאמה סעדי: עכשיו אני נעלב כי את לא שומעת אותי ודיברת טלפון.

אוסאמה סעדי: זה בסדר.

מיכל (מיקי) חיימוביץ': היא סגרה.

מיכל (מיקי) חיימוביץ': היא צריכה לפתוח.

יוכי גנסין: ניסיתי לפתוח אבל סגרתם לי.

יוכי גנסין: אני לא אדבר ביחד עם עורכת הדין מירי פרידמן.

יוכי גנסין: בגלל לא אדבר איתה ביחד.

יוכי גנסין: אני לא צועקת עליך.

יוכי גנסין: את אמרת שאת מייצגת ארגוני פשיעה ואני איששתי את המידע הזה.

יוכי גנסין: זה הכול.

מיכל (מיקי) חיימוביץ': בבקשה.

מיכל (מיקי) חיימוביץ': יוכי, זכות הדיבור היא שלך.

יוכי גנסין: הפניתי קודם כל לעובדות.

יוכי גנסין: אמרתי שהעובדות שנמסרו לוועדה לא נכונות.

יוכי גנסין: אני מסרתי את העובדות.

יוכי גנסין: הוועדה התכנסה בגלל טענה שנשמעה וזאת הייתה גם הכותרת לכינוס הועדה, שיש 300 שובי רעב.

יוכי גנסין: אני התחלתי לתת את העובדות.

מיכל (מיקי) חיימוביץ': אני מבקשת ממך לדייק.

מיכל (מיקי) חיימוביץ': הכותרת היא לא 300 שובתי רעב.

מיכל (מיקי) חיימוביץ': הכותרת היא 300 אסירים, שביתה.

מיכל (מיקי) חיימוביץ': לא שביתת רעב.

יוכי גנסין: נכון.

יוכי גנסין: 300 אסירים שובתי רעב.

יוכי גנסין: אני אומרת לא 300 אלא 34.

יוכי גנסין: זה לא בסדר שאני אומרת את זה?

יוני יהב: יש לנו את הרשימה המדויקת.

יוכי גנסין: זה 10 אחוזים, זה לא 300 אלא 34.

יוכי גנסין: כל שובתי הרעב, גם כאן ניסיתי לתת תמונה מלאה לוועדת הפנים של הכנסת, בשירות בתי הסוהר יש בדקה הזו 14,00 אסירים ועצורים, 34 מתוך 14,000 זה מעט מאוד וה-34 הללו נמנים על ראשי ארגוני הפשיעה ואלה שסרים למרותם, כאשר הם מקבלים הוראה והם עושים מה שאומר ראש ארגון הפשיעה.

יוכי גנסין: לכן אמרתי את מה שאמרתי.

יוכי גנסין: משטרת ישראל ושירות בתי הסוהר, אחראים לכך שלא תחולל פשיעה מתוך הכלא.

יוכי גנסין: משטרת ישראל עושה מאמצים רבים כדי להגיש כתבי אישום נגד אותם ראשי ארגוני פשיעה ואותם ראשי ארגוני פשיעה רשאים לדבר בטלפון עם 20-15 עורכי דין.

יוכי גנסין: אם את רוצה, תוכלי לקבל את כל הרשימה המלאה.

יוכי גנסין: יש לי כאן את כל הרשימה מול העיניים.

יוכי גנסין: מה שאומרים לך, שהם אינם רשאים לדבר בטלפון, פשוט איננו אמת.

יוכי גנסין: רובם המכריע מדברים בין שעתיים לשלוש שעות ביום בטלפון עם עורכי הדין שלהם.

יוכי גנסין: חלקם שאינם זכאים, כי אנחנו מונעים מהם לדבר בטלפון עם ילדים שלהם, גם אם הם אינם קטינים וגם אם הם על גבול הקטינות, משום שגם הם מחוללים באמצעותם פשיעה מתוך הכלא, אנחנו לא מאפשרים את זה.

יוכי גנסין: כל העתירות בעניין הזה של מניעות או מגבלות שהוטלו – אני פשוט לא רוצה להזכיר כאן

יוכי גנסין: שמות של ראשי ארגוני הפשיעה – כל הפרטים הללו שהובאו לבתי המשפט, הם פרטים שבית המשפט אישר אותם.

יוכי גנסין: אני רק אקריא מתוך פסק דין בעניינו של אחד מראשי ארגוני הפשיעה שניתן לפני מספר חודשים בבית המשפט העליון, וזה נוגע למה שעלה כאן בדיון.

יוכי גנסין: אומר בית המשפט העליון את הדברים הבאים, ואני מדברת על לפני מספר חודשים: "ביום כך וכך הגיש עתירה במסגרתה ביקש לאפשר לו להיפגש עם בת זוגו עמה לא נועד מאז מעצרו, התקיים דיון בעתירה, הוצג לבית המשפט חומר חסוי" - ואכן מוצג חומר חסוי כי אין לנו כוונה לכך שראשי ארגוני הפשיעה יפגעו במקורות של משטרת ישראל או של שירות בתי הסוהר על מנת שגם לא ניתן יהיה לנהל משפט נגדם – ובית המשפט אומר ש"החלטת המשיב לדחות את בקשת העותר להיפגש עם בת זוגו היא סבירה ואף מתבקשת וזאת נוכח מעורבותה של בת הזוג במעשיו הפליליים של איקס", אני אינני אומרת את השם.

יוכי גנסין: מכאן הבקשה לרשותך ערעור ואומר בית המשפט מפורשות שהפעילות הפלילית של בת הזוג לא מתמצה אך ורק בניסיון לקבל מידע אודות פעילותו של ראש ארגון הפשיעה אלא גם בפעילות שלה שהיא מקיימת מולו ומול יתר הפעילים בארגון שנמצאים עדיין מחוץ לכותלי בית הסוהר והוא מאשר את עמדת משטרת ישראל ושירות בתי הסוהר על כך שלא ראוי לאפשר להם להיפגש וגם לא ראוי לאפשר לו, בנסיבות מסוימות, לדבר איתה בטלפון.

יוכי גנסין: כל תיק והנסיבות הפרטניות שלו.

יוכי גנסין: באים אליך ואומרים לך שהדברים הללו נעשים ללא הנמקה, רק בגלל ששירות בתי הסוהר הוא עושה דברה של המשטרה.

יוכי גנסין: כל מה שאני מנסה לומר, וזה גם מה שניסיתי לומר קודם, לגבי כל אחד ואחד מראשי ארגוני הפשיעה יש מידע מודיעיני, או לגביו או לגבי מי שפעילים באמצעותו מחוץ לכותלי בית הסוהר, ואלה ממשיכים לפעול ולהפעיל את ארגון הפשיעה גם כאשר משטרת ישראל שמה אותם מאחורי סורג ובריח.

יוכי גנסין: אני סבורים, גם אנחנו וגם משטרת ישראל, ואני מבינה שנמצאת כאן על הקו גם נציגה של משטרת ישראל, של חטיבת המודיעין של משטרת ישראל, אנחנו סבורים שכאשר אדם נמצא מאחורי סורג ובריח צריך לאפשר לו תנאי מחיה הולמים אבל תנאי מחיה הולמים הם כאלה שאינם מאפשרים לו להמשיך ולחולל פשיעה מתוך כותלי בית הסוהר.

יוכי גנסין: לכן, אם מדובר בטענות בדבר דיאטה, אין שום בעיה.

יוכי גנסין: הוא צריך לפנות ואם הוא לא נענה, הוא יוכל להגיש עתירה ובית המשפט יקרא את כל מה שיש לו לומר על הדיאטה שהוא מקבל או שאיננו מקבל.

יוכי גנסין: אבל ככל שמדובר במפגשים או בשיחות טלפון שנועדו לאפשר חילול פשיעה מתוך כותלי בית הסוהר, לכך אנחנו איננו יכולים להסכים.

יוכי גנסין: אני גם חושבת שאין מקום להסכים לכך משום שהתפקיד של משטרת ישראל ושל שירות בתי הסוהר הוא להגן על האינטרס הציבורי ולהגן על האינטרס הציבורי זה להגן על אותם בעלי עסקים שנסחטים בידי אותו ארגון פשיעה וזאת המטרה שלנו.

יוכי גנסין: אין לנו שום מטרה זרה בעניין הזה.

מיכל (מיקי) חיימוביץ': אני שמחה לשמוע את זה.

מיכל (מיקי) חיימוביץ': אני בטוחה שהמנעד כאן רחב ויש הרבה מאוד מקרים ובטח אנחנו לא רוצים להיכנס אתך למקרה פרטני כזה או אחר, אבל עדיין הייתי שמחה לקבל תשובות עקרוניות.

מיכל (מיקי) חיימוביץ': קודם כל, ביקשנו מכם לדעת כמה אסירים נכון להיום מוחזקים בהפרדה.

מיכל (מיקי) חיימוביץ': האם המספר הזה בידיך?

יוכי גנסין: כן.

יוכי גנסין: מקרב ראשי ארגוני הפשיעה?

מיכל (מיקי) חיימוביץ': לא.

מיכל (מיקי) חיימוביץ': אני פגשתי בבתי הכלא אסירים בהפרדה שהם לא מראשי ארגוני הפשיעה.

יוכי גנסין: אנשים נכנסים להפרדה על מנת להגן עליהם ולא להגן מפניהם.

יוכי גנסין: לכן שאלתי את השאלה.

יוכי גנסין: לשאלתך, בהקשר לאנשים שנמצאים בהפרדה על מנת להגן מפניהם, אנחנו מדברים על 20 אסירים בדיוק.

יוכי גנסין: אלה אסירים שנמנים על ראשי ארגוני פשיעה או בכירי ארגוני פשיעה.

מיכל (מיקי) חיימוביץ': זה מפניהם.

מיכל (מיקי) חיימוביץ': להגן מפניהם.

יוכי גנסין: להגן מפניהם.

יוכי גנסין: נכון.

יוכי גנסין: בהחלט.

מיכל (מיקי) חיימוביץ': וכמה כדי להגן עליהם?

יוכי גנסין: חשוב לי לומר שוב שכל החלטה על הפרדה איננה החלטה מינהלית.

יוכי גנסין: זו החלטה שטעונה אישור שיפוטי של שופט מחוזי מעבר לחצי שנה.

מיכל (מיקי) חיימוביץ': הפרדה גם קורית כאשר מעבירים בן אדם לצינוק, נכון?

יוכי גנסין: זאת לא הפרדה.

יוכי גנסין: זה בידוד, אם הוא נדון בדין משמעתי.

מיכל (מיקי) חיימוביץ': מה קורה מבחינת טלפונים לאנשים שמועברים להפרדה כזאת, לבידוד?

מיכל (מיקי) חיימוביץ': אני רוצה לדעת האם במהלך הסנקציות האלה שנוקטים אותם אסירים, שביתה כזו או אחרת, האם אתם משתמשים בטלפוניה כאמצעי ענישה?

יוכי גנסין: זאת לא הטלפוניה.

יוכי גנסין: נשללות ממנו טובות הנאה.

יוכי גנסין: טלפון נחשב טובת הנאה וגם גישה לקנטינה היא טובת הנאה.

יוכי גנסין: ככל שהוא נענש, המקסימום הוא שבעה ימים, הוא נענש לשבעה ימים.

מיכל (מיקי) חיימוביץ': כלומר, מי שכרגע שובת, אין לו כל יכולת לטלפן לאף אחד.

יוכי גנסין: לפני כניסתו לאחר גמר שיפוטו המשמעתי מתאפשרת לו שיחת טלפון אבל אז במשך שבעה ימים, לאחר ענישתו, ככל שהוא נשפט לשבעה ימים בבידוד, אז הוא מנוע למשך שבעה ימים אבל זה כתוצאה מהליך של דין משמעתי.

יוכי גנסין: אגב גם על הדבר הזה אפשר להגיש עתירה.

יוכי גנסין: יש ביקורים.

מיכל (מיקי) חיימוביץ': את העתירה מגישים מתוך הבידוד?

יוכי גנסין: בהחלט.

יוכי גנסין: במקום שעורכות הדין הללו יעלו לדיון הזה, יכולות להגיש עתירה.

יוני יהב: ואיך האסיר יתקשר מהבידוד?

יוכי גנסין: הן יכולות גם לבוא לבקר.

מיכל (מיקי) חיימוביץ': אני אשמח לקבל את הנתון הבא שגם אותו ביקשנו.

מיכל (מיקי) חיימוביץ': לכמה אסירים מגביל השב"ס את השימוש בטלפון באופן חלקי או בכלל?

מיכל (מיקי) חיימוביץ': קודם סיפרת את אותו סיפור של ראש ארגון הפשע אבל על כמה אסירים יש הגבלה של שיחות טלפון?

יוכי גנסין: אגב, חשוב להגיד שגם ראש ארגון הפשע הזה הוא איננו מנוע מלדבר עם אמו ואביו אינם שותפי ם למעשיו הפליליים.

יוכי גנסין: הוא כן מנוע מלדבר עם אחרים ששותפים למעשי הפליליים כגון בת זוגו.

מיכל (מיקי) חיימוביץ': לעולם הוא לא יוכל לדבר עם אשתו?

מיכל (מיקי) חיימוביץ': כך זה יעבוד?

יוכי גנסין: מה זאת אומרת?

מיכל (מיקי) חיימוביץ': אני שואלת.

מיכל (מיקי) חיימוביץ': את אומרת שאם היא שותפה ואתם אוסרים עליו לדבר אתה.

יוכי גנסין: אני אגיד לך בדיוק.

יוכי גנסין: אני לא מבינה מה לא ברור במה שאני אומרת.

יוכי גנסין: ככל שאשתו ממשיכה לחולל פשיעה, הוא מחולל באמצעותה פשיעה מתוך הכלא, אנחנו לא נאפשר את הדבר הזה.

מיכל (מיקי) חיימוביץ': אבל אם אתם מאזינים לשיחה, הוא לא יכול לחולל פשיעה.

יוכי גנסין: לשירות בתי הסוהר אין סמכות להאזין לשיחות טלפון.

יוכי גנסין: זה שאומרים לך כל מיני דברים, זה עדיין לא אומר שזה נכון.

יוני יהב: אבל הם מאזינים.

מיכל (מיקי) חיימוביץ': מה לגבי הסוגיה של שיחות ועידה שאומרים שזה משהו שפעם היה ועכשיו אי אפשר?

יוכי גנסין: אנחנו לא חייבים לאפשר שיחות ועידה.

מיכל (מיקי) חיימוביץ': נשמע לי שאתם לא חייבים כלום.

יוכי גנסין: אנחנו חייבים שיחות אחד על אחד.

יוכי גנסין: באמצעות שיחות ועידה, וזה בדיוק מה שניסיתי לומר, אפשר לחולל פשיעה.

מיכל (מיקי) חיימוביץ': זה משהו שהיה ואתם הרעתם את התנאים.

יוכי גנסין: זאת לא הרעת תנאים.

יוכי גנסין: אני לא חייבת לאפשר שיחות ועידה.

יוכי גנסין: זאת לא זכות.

יוכי גנסין: .

יוכי גנסין: אני מפנה את תשומת ליבם של עורכות הדין והן יודעות את זה, חבל שהן לא מפנות את ועדת הפנים שלל הכנסת לזכויות ולמה שאני לא חייבת לתת.

יוכי גנסין: אני צריכה לאפשר לבן אדם לקיים קשר טלפוני – אגב, אני אפנה אותך לתקנות המעצרים – פעם ביום לפרק זמן סביר.

יוכי גנסין: אני לא חייבת לאפשר עם כל אדם ואדם ואני בוודאי אינני חייבת לאפשר שיחות ועידה שנועדו לתת הוראות מתוך הכלא לאיזה בת עסק ניגש היום ונחולל סחיטה באיומים.

מיכל (מיקי) חיימוביץ': את לא חייבת, אבל את יודעת מה עוד את לא חייבת?

מיכל (מיקי) חיימוביץ': אבל את כן חייבת ואת בעצם לא חייבת, את חייבת לתת להם תנאי מחיה נאותים לפי החלטת בג"ץ.

יוכי גנסין: בהחלט.

מיכל (מיקי) חיימוביץ': את חייבת לתת להם מקום שהות בלי בקבקים שאוכלים להם את הגוף.

יוכי גנסין: אני לא חייבת להרשות שיחות ועידה שנועדו לחולל פשיעה מתוך הכלא.

יוכי גנסין: זה האינטרס הציבורי.

יוכי גנסין: מה ששירות בתי הסוהר ומה שמשטרת ישראל צריכה לשים לנגד עיניה כמטרה מרכזית.

יוכי גנסין: זה הרעיון המסדר.

יוכי גנסין: המטרה המרכזית היא מניעת חילול פשיעה מתוך הכלא.

יוכי גנסין: משטרת ישראל ופרקליטות המדינה מעמידה לדין ראשי ארגוני פשיעה והם בהיותם בתוך הכלא ממשיכים להפעיל את ארגון הפשיעה באמצעות שלוחיהם שנמצאים מחוץ לבית הסוהר.

יוכי גנסין: אני לא חושבת ששירות בתי הסוהר או משטרת ישראל צריכים לאפשר את זה.

מיכל (מיקי) חיימוביץ': את זה הבנו.

מיכל (מיקי) חיימוביץ': כרגע בכל זאת, תגידי לי אם אלה 34 או מי שבקשר אתם טוען שהם יותר רבים, כרגע יש סיטואציה.

מיכל (מיקי) חיימוביץ': אני שואלת איך מתנהל שירות בתי הסוהר מול הסיטואציה הזאת ואיך אתם מתכוונים לפתור את זה.

יוכי גנסין: בעניין הזה, יש תוכנית שהיא תוכנית מבצעית בהקשר הזה של איך אנחנו מתמודדים ככל שתתגלינה בעיות רפואיות כאלה ואחרות, אני לא מתכוונת לפרוס את התוכנית הזאת בדיון פומבי, אבל יש לנו אגפים שהם אגפים עם טיפול רפואי מוגבר בתוך שירות בתי הסוהר וככל שיהיה אסיר שיהיה צורך לתת לו טיפול רפואי מוגבר כתוצאה מהדבר הזה, הוא יקבל את הטיפול הרפואי כמו שירות בתי הסוהר נוהג לעשות.

יוכי גנסין: אגב, בתקופת הקורונה שירות בתי הסוהר התמודד היטב עם מניעת חדירת הנגיף לתוך שירות בתי הסוהר ועשה זאת הרבה יותר ממה שהתמודדו בתי האבות ובתי הדיור המוגן.

יוכי גנסין: זאת התוכנית שלנו בהקשר הזה.

מיכל (מיקי) חיימוביץ': אני מקווה שאת לא רוצה שבתי האבות שלנו יהפכו להיות בתי כלא.

יוכי גנסין: לא, אני לא רוצה שיהפכו להיות בתי כלא אבל רמת התחלואה בשירות בתי הסוהר הייתה מאוד מאוד נמוכה יחסית למה שקרה בבתי האבות.

מיכל (מיקי) חיימוביץ': אני מבינה שלזה התכוונת.

מיכל (מיקי) חיימוביץ': יש כאן צבר של תלונות.

מיכל (מיקי) חיימוביץ': באמת, אני לא רוצה להתחיל להיכנס כאן לשיקולים של מי הם האנשים האלה.

מיכל (מיקי) חיימוביץ': אנחנו מבינים שמדובר כאן באנשים שהם פושעים ויש להם עבר.

יוכי גנסין: לא.

יוכי גנסין: הם ראשי ארגוני פשיעה.

מיכל (מיקי) חיימוביץ': ראשי ארגוני פשיעה.

רם בן ברק: יש כאן נקודה.

רם בן ברק: אם יש מידע מודיעיני שבאמצעות שיחות טלפון לאישה או לבן מחוללים פשיעה בחוץ, מן הסתם צריך לאסור על שיחות הטלפון האלה.

רם בן ברק: אמנם זכותו של האסיר נפגעת במידה מסוימת, אבל אם לא תפגעי בזכות הזאת, מישהו אחר ייפגע בצד השני.

יוכי גנסין: אני מסכימה אתך.

רם בן ברק: לכן אני חושב שאם אסירים רוצים לדבר עם משפחותיהם, הם צריכים לדאוג שהשיחות האלה יהיו שיחות ענייניות ולא שיחות שמחוללות פשיעה.

מיכל (מיקי) חיימוביץ': אני באה מגישה של ניסיון לפתור משברים ולנסות לקרב בין דברים.

מיכל (מיקי) חיימוביץ': גם אתה, יוני, תצטרך לבוא ולהבין שלא מדובר כאן באנשים תמימים.

מיכל (מיקי) חיימוביץ': אנחנו יודעים את זה טוב מאוד.

מיכל (מיקי) חיימוביץ': נכון?

יוני יהב: ברשותך, כמה דברים.

יוני יהב: אותם ראשי ארגוני הפשיעה, כרגע הם בגדר חפות שמרחפת מעליהם.

יוני יהב: הם אבות לילדים, הם בנים לאימהות ולאבות.

מיכל (מיקי) חיימוביץ': אבל אם מנצלים את זה?

יוני יהב: אני אסביר לך.

יוני יהב: מה שאמרה כאן יוכי היקרה, היא כבר הרשיעה את אשתו של אדם שאני לא יודע במי מדובר ואמרה שהיא כך וכך וכך.

יוני יהב: לא ראינו שהיא עצורה, לא ראינו שהיא נשפטה, לא ראינו שום דבר.

יוני יהב: היא כאן שפטה אנשים והשמיצה אנשים על דבר שלא ידוע.

יוני יהב: גם בכלא יש אסירים שיש להם אינטרסים.

יוני יהב: לא ניכנס לשמות.

יוני יהב: גם לא מעניין אותי השמות.

מיכל (מיקי) חיימוביץ': אין כאן השמצה כי היא לא נקבה בשמות.

יוני יהב: אני לא יודע לגבי אותה בחורה שהוא יודעת.

יוני יהב: בכל אופן, אין דבר כזה שבשירות בתי הסוהר, הטלפון שמובנה בשירותי הסוהר, אין דבר כזה בכל משרד התקשורת.

יוני יהב: זה טלפון זיהוי קולי שאתה אומר אני מבקש להתקשר החוצה.

יוני יהב: בכל מקום יש שם חדר תקשורת וכל השיחות הולכות להקלטות ל-הארד דיסק.

יוני יהב: הם לא מאזינים ומקשיבים לשיחות, רק אם יש צו שיפוטי.

יוני יהב: אבל כשקורים מקרים – וזה חוויתי על בשרי – כשקרה פשע כזה וכזה, שירות בתי הסוהר מוציא את ההקלטה.

יוני יהב: גם סלקום מקליטה, גם פלאפון מקליטה, הכול הולך ל-הארד דיסק וזה ידוע.

יוני יהב: הם אומרים לכם בשירות הלקוחות שזה הולך על מנת לשפר.

יוני יהב: כאן זה לא הולך על מנת לשפר אלא כאן זה הולך על מנת למגר את העניין שלל הפשיעה בחוץ.

יוני יהב: הם עשו עוד דבר.

יוני יהב: שימו לב, הם עשו עוד דבר שכל 45 שניות, שזוהי לא צנעה, כשאתה מדבר עם הכלא, מתקשר אליך ואומר הנך מדבר עם שירות בתי הסוהר, עם אסיר.

יוני יהב: התקליט.

יוני יהב: כולם יודעים.

יוני יהב: ריבונו של עולם, השיחות כל כך מפוקחות שם, זה מספר אסיר שזאת תעודת הזהות שלך, זה לא עכשיו גנב שבא הביתה ואומר, סליחה, אני פרצתי, שמתי פה את תעודת הזהות שלי.

יוני יהב: זה אותו הדבר.

יוני יהב: מדובר כאן בטביעת קול, כרטיס מגנטי, כל אחד בהפרדה ולא יכולים להעביר כרטיס מאחד לשני.

רם בן ברק: אל תהיה תמים.

יוני יהב: אני לא תמים.

יוני יהב: אני מכיר את הכול.

רם בן ברק: עשה לי טובה, מאחר וגם אני הייתי בכמה שיחות טלפון כאלה ואחרות, אתה יכול להעביר מסרים לאנשים מסוימים.

יוני יהב: אתה יכול להעביר.

יוני יהב: אני אומר לך שכן.

רם בן ברק: אתה יכול להעביר בשיחה תמימה, עם כל הכבוד.

יוני יהב: אני אומר לך שכן אבל יש כאן ילדים קטנים, יש כאן נשים שלא התייחדו, רוצים להביא ילדים, הם בטיפולי פוריות.

יוני יהב: יש פסיקה רחבה עניין הזה בבית המשפט העליון.

רם בן ברק: יש בתי משפט.

רם בן ברק: בתי המשפט יחליטו.

יוני יהב: אבל הם מחוקקים את החוקים.

יוני יהב: כל אחד שיבואו ויגידו לו מידע מודיעיני, כשאנחנו בכלל לא יודעים מה המידע.

רם בן ברק: אבל בית המשפט יכול לקבוע.

יוני יהב: אפילו לא נוכל להתגונן נגדו.

רם בן ברק: בית המשפט רואה את המידע המודיעיני.

יוני יהב: יש כאן דברים מעבר לזה.

יוני יהב: ציוד שהם אמורים לקבל והם לא מקבלים, הטיפול הרפואי.

יוני יהב: יש כאן דבר הכי מקומם שאני אומר אותו במילה אחת.

יוני יהב: מערך הרפואה לגביו טוענת יוכי גנסין הוא כלל לא בפיקוח משרד הבריאות אלא הוא מערך רפואה שלהם.

מיכל (מיקי) חיימוביץ': זו סוגיה שאנחנו צריכים לטפל בה באופן אחר.

יוני יהב: יהיו כאן פינויים ואנשים יחתכו.

יוני יהב: אנחנו לא יודעים מי תופר אותם.

יוני יהב: חובשים תופרים אותם עם סיכות.

יוני יהב: אנחנו לא יודעים מי ייתן להם את הפינוי.

יוני יהב: אסירים יסרבו לקבל טיפול רפואי והם לא יתפנו לבתי חולים.

יוני יהב: אני אומר לכם שזאת הכוונה כמו שאני יודע עליה מסירים שובתי רעב.

יוני יהב: מה שהיא טוענת, בעניין של 34 אסירים, כל הכתבים, כל התקשורת, כולם נותנים כאן הצהרה חד משמעית – יש לי כאן רשימה של מעל 74 אסירים ששבתו לפני יומיים וזה כבר הולך וצובר תאוצה.

יוני יהב: מהומות בבתי הכלא כרגע, באילון הבוקר, מהומות.

יוני יהב: ממשיכים להעלות אנשים לצינוק ולבידוד.

יוני יהב: יש כאלה שעשו להם את החדרים כבידוד כי אין להם היכן לשים אותם.

מיכל (מיקי) חיימוביץ': השאלה היא מה יפתור את זה.

מיכל (מיקי) חיימוביץ': אתה אומר שמה שיפתור את זה, זה אם ייתנו להם את הטלפונים כמו בעבר?

יוני יהב: טלפונים לנשים.

יוני יהב: שישימו פיקוח.

יוני יהב: שסוהר יקשיב לשיחה.

יוני יהב: מה הבעיה?

יוני יהב: אני עברתי את זה.

יוני יהב: סוהר יכול להקשיב לשיחה.

מיכל (מיקי) חיימוביץ': מה הבעיה?

מיכל (מיקי) חיימוביץ': היועץ המשפטי.

יוני יהב: סוהר יכולה להקשיב לשיחה.

יוני יהב: קצין יכול להקשיב לשיחה.

יוני יהב: אין בעיה.

יוני יהב: הוא יכול להקשיב לשיחה למשפחה, לאימא, לאישה, לילדים.

עידו בן יצחק: כל הנושא של שיחות הטלפון כפי שאמרה יוכי, לא מוסדר בפקודת בתי הסוהר.

עידו בן יצחק: זה משהו שהוא ניתן מעבר.

עידו בן יצחק: איך עושים את זה, נכון לעכשיו זה נתון לשיקול דעת שירות בתי הסוהר.

עידו בן יצחק: אם תרצה הוועדה לחוקק איזשהו חוק שמסדיר עוד יותר את שיקול הדעת של שירות בתי הסוהר, אפשר לעשות את זה אבל כרגע זה נתון לשיקול דעת שירות בתי הסוהר.

מיכל (מיקי) חיימוביץ': יוכי גנסין, אנחנו יכולים לחזור אליך?

יוכי גנסין: כן.

יוכי גנסין: אני רוצה לדייק את מה שאמר היועץ המשפטי עידו.

יוכי גנסין: בחוק המעצרים ובתקנות המעצרים כתוב במפורש שיחה פעם ביום לפרק זמן סביר.

יוכי גנסין: זה לגבי העצורים.

יוכי גנסין: לגבי אסירים שהם אסירים שפוטים, לא נכתב וזאת טובת הנאה.

יוכי גנסין: לגבי העצורים כתוב פעם ביום לפרק זמן סביר.

יוכי גנסין: אנחנו מאפשרים הרבה יותר מפרק זמן סביר, שלוש שעות, וכאשר מדובר במישהו שהוא לא אסיר שנמצא באגף הפרדה, מדובר בשעות על גבי שעות ועל שעות ארוכות.

יוכי גנסין: אני לא יודעת למה אומרים מה שאומרים, אבל אלה הן העובדות ומה שחשוב זה להתחבר לעובדות.

מיכל (מיקי) חיימוביץ': מה לגבי הנושא של הוצאת מוצרים מהקנטינה?

יוכי גנסין: אני לא יודעת מה זה הוצאת מוצרים מהקנטינה.

מיכל (מיקי) חיימוביץ': הפחתה במוצרים.

יוכי גנסין: כאשר אדם נדון בדין משמעתי?

יוכי גנסין: למה הכוונה?

מיכל (מיקי) חיימוביץ': לא.

מיכל (מיקי) חיימוביץ': בכלל.

יוכי גנסין: הכוונה שמצומצם המגוון בקנטינה?

מיכל (מיקי) חיימוביץ': כן.

מיכל (מיקי) חיימוביץ': בדיוק.

מיכל (מיקי) חיימוביץ': הטענה שצומצם המגוון, שיש הרבה מאוד מוצרים שהוצאו והם דיברו על מוצאי טואלטיקה.

יוכי גנסין: אני לא יודעת על מוצרי טואלטיקה.

יוכי גנסין: אני יודעת שמה שמצומצם, במקום שיהיו 14 סוגי שמפו, יש עכשיו רק שבעה סוגים.

יוכי גנסין: גם שבעה סוגים זה לא מעט.

יוכי גנסין: בוודאי לא אפס ו לא אחד.

יוכי גנסין: לגבי דברים אחרים, אני לא יודעת.

יוכי גנסין: את מבינה שאני לא מסתובבת כאן עם רשימת המוצרים שנמכרים בקנטינה.

יוכי גנסין: ככל שיש טענה כזאת, אני לא מבינה מדוע אי אפשר לפנות בפנייה מסודרת ולהגיד סליחה, לי יש בעיות עור ואני רוצה לקבל את המוצר הזה והזה.

יוני יהב: המון פניות בכתב ואפילו יש עתירות.

יוכי גנסין: אני מבינה שאתה מנהל את שירות בתי הסוהר.

יוני יהב: לא.

יוני יהב: את אמרת שאת לא חייבת לתת להם, סימן שאת מנהלת את שירות בתי הסוהר.

יוני יהב: כך זה נשמע.

יוכי גנסין: אני לא מנהלת את שירות בתי הסוהר.

יוכי גנסין: אתה מתיימר לנהל את שירות בתי הסוהר.

יוני יהב: לא, לא, אני לא מתיימר לנהל את שירות בתי הסוהר.

יוני יהב: אני רוצה שהאסירים יקבלו את הזכויות שלהם.

יוכי גנסין: אני לא בטוחה מה מקור השיקולים שלך.

יוני יהב: השיקולים שלך נשמעים יותר רציניים.

מיכל (מיקי) חיימוביץ': אני מבקשת שההתייחסויות יהיו ענייניות למה שאומרים ולא להתחיל לחלק ציונים.

יוני יהב: אני רק רוצה בבקשה להגיד משפט אחד.

יוני יהב: שני מורן ביקשה לדבר, אבל אם היא לא יכולה, אני אומר.

מיכל (מיקי) חיימוביץ': היא דיברה.

יוני יהב: היא ביקשה להגיד משהו קטן בקשר לעניין של השיחות.

יוני יהב: השיחות יכולות להיות מפוקחות – ואני בעבר עברתי את זה – על ידי סוהר ויש להם כוח באגפים.

יוכי גנסין: הוא מדבר מידיעה אישית.

יוכי גנסין: הבנתי.

יוני יהב: ביקורים מצולמות 360 מעלות, גם היום הם מצולמים מכל הכיוונים.

יוני יהב: גם כך הם מאחורי שמשה.

יוני יהב: הביקורים הפתוחים מצולמים מכל כיוון.

יוני יהב: יש גם חיפושים אחרי ביקורים.

יוני יהב: שיחות זום עם המשפחה.

יוני יהב: שיחת זום, גם היא מוקלטת והבן אדם צריך לתת זיהוי.

מיכל (מיקי) חיימוביץ': ברור.

מיכל (מיקי) חיימוביץ': תודה.

יוכי גנסין: כמו אמרתי, הוא מנסה לנהל את שירות בתי הסוהר.

מיכל (מיקי) חיימוביץ': הוא לא מנסה.

מיכל (מיקי) חיימוביץ': הוא מביא כאן קולות אני חושבת שאתם צריכים לשמוע אותם.

מיכל (מיקי) חיימוביץ': גם אם את לא מקבלת אותם, אני חושבת שמותר ראוי לשמוע אותם.

יוכי גנסין: שמת לב כמובן שחלף מה שנאמר כאן בראשית הדיון, שיש 300 אסירים ששובתים, אפילו יוני מסר שאתמול היו 78 אנשים.

יוני יהב: לא.

יוני יהב: 178.

יוני יהב: אמרתי 178.

מיכל (מיקי) חיימוביץ': אמרת 78.

מיכל (מיקי) חיימוביץ': אני שמעתי 78.

יוני יהב: לי יש את הרשימה של כל השובתים.

יוני יהב: יש לך את הרשימה?

יוכי גנסין: יש לי את הרשימה.

יוני יהב: יש לי את הרשימה, מעל 265.

מיכל (מיקי) חיימוביץ': אם אתה רוצה, אני מוכנה להעביר את הרשימה.

יוני יהב: בבקשה.

יוני יהב: אנחנו נעביר.

יוכי גנסין: לא.

יוכי גנסין: אני לא מתכוונת להעביר לו רשימה.

מיכל (מיקי) חיימוביץ': לא.

מיכל (מיקי) חיימוביץ': תקשיבי.

מיכל (מיקי) חיימוביץ': אמרתי שאני אעביר לך את הרשימה.

מיכל (מיקי) חיימוביץ': ממנו אני אעביר את הרשימה אליך.

יוכי גנסין: אין בעיה.

מיכל (מיקי) חיימוביץ': אם את רוצה.

יוכי גנסין: חשבתי שהוא רוצה שאני אעביר לו את הרשימה.

מיכל (מיקי) חיימוביץ': לא.

מיכל (מיקי) חיימוביץ': הוא לא רצה.

מיכל (מיקי) חיימוביץ': אני הצעתי שהוא ייתן לי את הרשימה ואני אעביר אותה אליך.

יוכי גנסין: אין שום בעיה.

מיכל (מיקי) חיימוביץ': תודה.

מיכל (מיקי) חיימוביץ': אני רוצה להודות לכל מי שהשתתף בדיון.

מיכל (מיקי) חיימוביץ': אני באמת מבקשת משירות בתי הסוהר לבחון לעומק את הטענות שעולות.

מיכל (מיקי) חיימוביץ': תראו, זה נורא קל להגיד שמדובר בראשי ארגוני פשע, כולנו מפחדים מהם וחוששים מהם ובאמת גם יש צדק שהם בבתי הכלא.

מיכל (מיקי) חיימוביץ': אף אחד לא מתווכח על זה.

מיכל (מיקי) חיימוביץ': אבל אנחנו תמיד צריכים לזכור, ואני אומרת את זה בכל הדיונים, שגם אם אנחנו מתעסקים בפושעים, זה לא מקנה הצדקה אוטומטית לפגוע בזכויות שלהם.

מיכל (מיקי) חיימוביץ': בסופו של דבר גם הם בני אדם, גם אבות, גם בני זוג וצריך גם להבין את המצוקות שלהם.

מיכל (מיקי) חיימוביץ': אני מבינה ששירות בתי הסוהר מנסה להתמודד בצורה מבצעית עם התרחבות השביתה.

מיכל (מיקי) חיימוביץ': אני חושבת שאולי כדאי באמת להקשיב ולראות אולי יש דברים מסוימים שיש צדק בדברים שהם אומרים.

מיכל (מיקי) חיימוביץ': אני יודעת שלשב"ס יש קושי לעמוד בבג"ץ תנאי מחיה.

מיכל (מיקי) חיימוביץ': אני מסיירת בבתי הכלא ואני פוגשת את התנאים הקשים בתאים.

מיכל (מיקי) חיימוביץ': אני גם יודעת את העבודה הקשה שעומדת בפני שירות בתי הסוהר.

מיכל (מיקי) חיימוביץ': זה מאוד מאוד קשה.

מיכל (מיקי) חיימוביץ': זה לא פשוט.

מיכל (מיקי) חיימוביץ': האתגר הוא גדול, במיוחד בתקופה הזאת.

מיכל (מיקי) חיימוביץ': אני חושבת שהם צריכים להבין שבסיטואציה הזאת כל הטבה הכי קטנה לאסירים, היא דרמטית.

מיכל (מיקי) חיימוביץ': כאשר שוללים את הדבר הקטן ביותר, מבחינתם זה הדבר שמחבר אותם לחיים.

מיכל (מיקי) חיימוביץ': מה שלנו נראה אולי משהו קטן וקלוש, עבורם זה דבר חשוב ושיחת טלפון עם המשפחה וצמצום מוצרים בקנטינה, מבחינתם זה יכול להיות הבדל של שמיים וארץ.

מיכל (מיקי) חיימוביץ': אני מבקש להזכיר לכולם שהמטרה של כולם היא לשקם את האסירים האלה.

מיכל (מיקי) חיימוביץ': רק אתמול קיבלנו תזכורת איומה ונוראה, איש צעיר שלמרבה הצער מדינת ישראל – אני לא באה בטענות – כשלה בשיקום שלו.

מיכל (מיקי) חיימוביץ': לא צריך להגדיל, לתסכל ולהקשות מעבר לשלילת החופש ואני קוראת כאן לשירות בתי הסוהר לעשות את כל מה שאפשר על מנת להנמיך את הלהבות או את מה שקורה עכשיו בשטח ולהגיע להידברות ולפתרון של המצב.

מיכל (מיקי) חיימוביץ': אני חושבת שבעיניי זה הקו שצריך להנחות.

מיכל (מיקי) חיימוביץ': תודה רבה.